
			Kapittel 1

			«Du lytter til Krimcasten,» kom det fra laptopen på kjøkkenbenken. «Stemmen du hører, er min, og jeg heter Markus Heger.» Programlederen tok en pause på knappe to sekunder før han fortsatte: «Vi skal skru tiden litt tilbake. Det er mandag 20. oktober 2008, og jeg har nesten akkurat fylt tjue år. Det er så tidlig at sola ikke har stått helt opp ennå. Jeg sitter i passasjersetet i den gamle, slitne Opelen til moren min, som så vidt putrer nordover på E6 sammen med resten av morgenrushet. Vi er på vei til Gardermoen flyplass. Ingen av oss sier stort. Moren min fordi hun er trist og nedfor. Jeg fordi jeg er spent.»

			Mathilde Wold tørket av den nederste og siste hylla i kjøleskapet. Stakk hodet inn og inspiserte hjørnene. Rent. Deretter dobbeltsjekket hun hyllene i døren. Det var blitt rent der også. Hun skjøv inn den nyvaskede grønnsaksskuffen, tømte i seg klunken av en franskmann hun ikke klarte å uttale navnet til, og fylte opp kveldens andre glass.

			«På radioen blir det nevnt at det er nøyaktig tre måneder til Barack Obama vil bli tatt i ed som USAs 44. president,» fortsatte mannen hun ikke visste hvordan så ut. «Jeg forsøker å myke opp stemningen ved å slå en dårlig vits, men moren min ber meg holde opp og sier hun ikke er i humør til vitser i dag. Ikke fordi George W. Bush og kona Laura smått har begynt å forberede seg på å flytte ut av Det hvite hus, men fordi hun er sikker på at hun ikke kommer til å se meg igjen.»

			Mathilde Wold likte stemmen. Den var dyp og klar med en blanding av selvtillit, sjarm og entusiasme. Av en eller annen grunn så hun ham for seg som en veltrent, maskulin mann med bred kjeve, kortklipt hår og blå øyne. Det var han som hadde holdt henne med selskap hele ettermiddagen og halve kvelden gjennom flere episoder av podkasten sin. Blant annet en føljetong om et likfunn i en vinterstengt sommerhytte i Stavern for tolv år siden.

			«Utenfor portene til den militære delen av flyplassen gir moren min meg en lang klem, og jeg forlater henne mens hun strigråter. Det tar ikke mange minuttene før jeg finner de andre fra troppen min, og vi har ikke mer enn rukket å inspisere hverandres uniform før vi får vite at det er noe teknisk feil med flyet, og at boardingen er utsatt til feilen er utbedret. Jeg husker alt fra denne dagen. Fra tipsene og rådene som kom fra noen som hadde vært hjemme på perm, og som skulle reise tilbake i det samme flyet som oss, til den enorme nedturen og skuffelsen som kom da befalet en gang utpå ettermiddagen stakk hodet inn til oss og sa at flyet vårt hadde fått flyforbud, og at vi ikke skulle reise før neste morgen. Men det jeg husker aller best, er ikke den tårevåte avskjeden med moren min. Ei heller døgnet jeg tilbrakte sittende og liggende på gulvet. Det sterkeste minnet fra denne dagen er bildene som rullet over TV-en som hang i hjørnet på rommet vi var blitt innkvartert på, da kvelden kom.»

			Mathilde Wold slo av taklampa og det hvite lyset over koketoppen. Hun tok med seg laptopen og vinglasset bort til sofaen. Plasserte begge deler på bordet og kastet et blikk ut kjellervinduet, på septembermørket som hadde lagt seg over Fagernes. Hun senket persiennene og blendet dem. Tente tre telys som sto på et lite fat på bordet, satte seg innerst i hjørnet i sofaen, trakk føttene opp under seg og sjekket mobilen. Hun hadde fått en melding på Snapchat av en venninne som hadde tatt et bilde av seg selv i speilet i en kjole hvor lappen fremdeles hang på. Mathilde Wold slapp tele­fonen ned på sofaen. Strakte seg etter glasset og tok en slurk mens hun så på de dansende flammene på bordet.

			«For to og en halv time unna Gardermoen, i Fagernes, er det en jente som også er spent denne morgenen. Og du har garantert sett bilder av henne. Den lille, blonde jenta med de kornblå øynene. Fregner ved neserota, og to nye fortenner som er på vei ut, midt i et stort smil. Hun ser smilende i kameraet mens hun har tvinnet de små fingrene sine i hverandre over boka som ligger på pulten foran henne. Hun er sju år og heter Leah. Det har stort sett vært det samme skolebildet som har gått igjen i alle nyhetssakene om henne. Leah gleder seg til klassevenninnens bursdag senere den dagen. Det er det eneste hun snakker om mens hun spiser frokosten, som består av to skiver brød med jordbærsyltetøy og et glass melk. Dette vet vi. Leah går vanligvis til skolen, som bare ligger en drøy kilometer unna. Det skal hun gjøre i dag også. Etter å ha spist pusser hun tennene og gir moren sin en klem i døren. Med ranselen på ryggen legger hun av gårde ned den lange grusveien. De høye trærne som vokser tett på hver side av den, gjør at morgenen virker enda litt yngre enn den er. For nede i sentrum har det så vidt begynt å lysne på denne tiden, men ikke der oppe mellom trærne. Der hvor Leah bor sammen med mammaen sin. Etter hundre meter stopper hun opp, snur seg og vinker til moren, som fortsatt står på trappen og følger med på henne. Så trer hun ut fra grusveien og blir borte mellom trærne. Leah velger den korteste veien til Nord-Aurdal barneskole. Hun gjør alltid det. Den som går gjennom skogen. Men så er det noe som skjer idet hun går ut av den. Noen tar henne. Det vi også vet, er at Leah ikke ble med frivillig. Hun har kjempet. For en liten tøypingvin som hun alltid hadde hengende i ranselen, ble funnet i veikanten. Men det var ingen som kom henne til unnsetning; ingen hørte ropene hennes.»

			Han tok en kunstpause. Strofene til podkastens kjenningsmelodi begynte å spille.

			«Dette er første del av Skriket ingen hørte,» erklærte Markus Heger før musikken overtok helt.

			Han var en god historieforteller, tenkte Mathilde Wold og nippet til glasset. Han hadde alltid en personlig innfallsvinkel til saken han presenterte, deretter førte han lytteren inn i hverdagslivet til hovedpersonen på en måte som gjorde at historien ikke endte opp i det melodramatiske.

			Det banket på. Mathilde skvatt til. Det var to innganger til kjellerleiligheten hun leide. Den ene var den hun selv brukte, som gikk rett ut til gårdsplassen, som hun selv kom og gikk i. Den andre ledet til en trapp opp til første etasje hvor huseieren bodde. Men på de tre månedene Mathilde Wold hadde leid under Gjert­rud Ydse, hadde ikke den 80 år gamle kvinnen kommet på besøk en eneste gang. Verken via den ene eller den andre døren. Ikke fordi hun ikke var glad i selskap – for det var hun – men fordi en dårlig hofte hadde gjort det vanskelig for henne å bevege seg, og da særlig i trapper. Mathilde hadde sluttet å telle hvor mange middager hun hadde spist oppe hos henne. Da stilte husverten seg øverst i trappesatsen og ropte at maten var ferdig. Mathilde hadde litt dårlig samvittighet for at middagsinvitasjonene bare hadde gått én vei, selv om hun for lengst hadde skjønt at hun ble invitert opp for selskapets skyld.

			Men den første gangen hun hadde truffet sønnen hennes, så var det nettopp i den døren som ledet opp. Han hadde låst seg inn mens hun var på badet, og det var ikke noe annet enn en tilfeldighet at hun hadde valgt å pakke seg inn i et håndkle før hun krysset stua for å finne frem rene klær på soverommet. Hun hadde skreket så høyt til da hun fikk øye på mannen som sto midt i døråpningen, at han hadde gjort det samme. Einar Ydse hadde vært rask med å beklage. Sa at han trodde hun ikke var hjemme. At han bare skulle sjekke om strømmen hadde gått nede hos henne også. Mathilde Wold hadde forsikret at det gikk bra. «Hadde vært verre om jeg var naken,» hadde hun ledd, uten at hun egentlig syntes det var morsomt. Et teit forsøk på å glatte over en feil som ikke engang var hennes. Da hadde han ikke svart. Bare stått og stirret.

			Akkurat som han sto og stirret på henne nå. Fra andre siden av terskelen i den åpne døren. Mathilde Wold hadde blitt overrasket da hun ble fortalt at han var 40 år gammel, for det smale, magre fjeset hans gjorde at han så eldre ut. Han var lang og tynn. Et hode over hennes egne 164 centimeter.

			«Noe galt, Einar?» spurte hun i den smale åpningen hun hadde laget.

			«Nei, jeg skulle bare hilse fra mamma og si at om du er sulten, så var det bare å komme opp.»

			Hun kunne kjenne en svak lukt av mat.

			«Kylling og knuste dillpoteter i brunet smør,» fortsatte han og satte opp et smil.

			«Jeg vil ikke forstyrre dere to.»

			«Det gjør du ikke. Jeg skal uansett dra nå. Lindis venter hjemme med middagen.» Han satte det ene beinet på det nederste trappetrinnet og vridde seg halvveis bort. «Skal jeg si at du kommer opp?»

			Mathilde Wold hadde ikke spist noe annet enn et par knekkebrød til frokost og noe sjokolade i ettermiddag.

			«Med mindre du har planer, naturligvis.»

			«Nei, har ikke det,» sa hun. «Si jeg kommer opp, du. Skal bare skifte først.»

			Mathilde Wold ventet til hun hørte bilen hans kjøre ut av gården, så gikk hun opp.

		

	
		
			Kapittel 2

			Markus Heger bar med seg to glass øl og en skål peanøtter fra baren. Han satte det ene foran Daniel Lind og skjøv seg inn på benken ved siden av ham.

			«Et tegn på at vi to ses for sjelden,» sa den gamle studiekompisen med et nikk mot glasset sitt. «Jeg har ikke sett deg siden vi var her sist.»

			Markus Heger så seg rundt. Stedet var nesten helt fullt. Noen rytmer han ikke kjente til, slo ut av høyttalerne. 

			«Etter begravelsen til mamma,» sa Markus Heger.

			«Tenk at det er fire måneder siden alt.» Daniel Lind hevet glasset. «En skål for Anita?»

			Markus Heger lot sitt glass treffe hans før han tok en slurk. Skummet la seg på leppene. Han tørket det bort og kastet et blikk over på nabobordet. Tre kvinner i slutten av 20-årene nippet til hver sin drink mens den fjerde fortalte en historie.

			Daniel Lind tok til seg en neve nøtter fra skålen på bordet.

			«Og du, da?» spurte han og kastet hele neven i kjeften. «Er det noe nytt?» Det knaste mellom jekslene. «Lenge siden forrige podkast.»

			«Ikke mer enn tre uker,» svarte Markus Heger, «men det skjer ikke all verdens.»

			«Jeg synes de føljetongene du lager på gamle saker, er de beste.»

			«De er krevende, og etter det med mamma har jeg ikke kommet skikkelig i gang igjen. Prøver jo å være litt dagsaktuell også.»

			«Sovingen, da?»

			Det kom noe granskende over Daniel Linds blikk, som om de brått satt overfor hverandre i et avhørsrom på Politihuset, og ikke i en bar på Grünerløkka.

			Markus Heger rynket pannen.

			«Du trenger ikke se sånn på meg,» flirte Daniel Lind. «Det ser ut som du ikke har sovet på en uke.»

			«Det er ikke så langt unna sannheten.»

			«Sist vi snakket om det, sa du at det hadde blitt bedre.»

			«Det var bedre en periode.» Markus Heger tok en ny slurk. «Men det har vært en del stress etter det med mamma. Et lass av inkassoregninger jeg måtte rydde opp i, i tillegg har jeg pusset opp leiligheten hennes. Nytt bad. Nye gulv i alle rom. Det eneste jeg ikke rev, var taket. Nå gjenstår det å rive kjøkkenet, installere det nye, male tak, og det jeg gruer meg mest til.»

			«Hva er det?»

			«Rydde i boden. Tomflasker fra gulv til tak. Skjønner faen ikke hvordan hun har klart å stable dem, engang. Det er bare én flekk på gulvet hvor det går an å snu seg.»

			«Kan bli litt penger av tomflaskene, da. Du får si fra hvis du vil jeg skal sende bort de to minste til å hjelpe deg. De elsker å pante flasker.»

			«Vel …» Markus Heger så på ølen. «Disse flaskene her er det ikke pant på.»

			«Å. Jeg skjønner. Ja, ja. Si fra om du trenger hjelp med kjøkkenet, da. Litt lettere om man er to.»

			«Takk, men jeg har lyst til å ta det alene.»

			«Du vil liksom fikse alt alene, du?» Daniel Linds stemme spisset seg til. «Problemet er bare at det er ikke alt man klarer å fikse alene. Snart kommer du til å ha mareritt mens du er lysvåken også. Plutselig er skriket der mens du står i dusjen. Spiser frokost. Sitter bak rattet.» Han satte glasset til leppene. «Mens du drikker øl.» Han tømte i seg en slurk. «Snakk med noen som har greie på sånt, Markus.»

			«Artig at du nevner det.» Markus Heger smilte skrått. «Fastlegen min sier nemlig det samme.»

			«Ja, der ser du. Jeg kjenner en psykolog mange politifolk bruker. Hun er dyktig. Opp i årene. Massevis av erfaring, og h–»

			«Stopp,» avbrøt Markus Heger. «Bare stopp. Jeg orker ikke høre på det der. Sånn holdt mamma på også. Du må snakke med noen, blablabla. Jeg er ikke interessert i å snakke med noen. Dette her skal jeg finne ut av og rydde opp i selv.»

			Et brett med drinker gikk i gulvet borte ved bardisken. Den ene bartenderen var raskt på plass med en mopp, kost og feiebrett.

			«Det har gått femten år, så det er mye som tyder på at du ikke klarer det selv. Hva om noen samtaler kan få deg til å bli … Jeg vil ikke bruke ordet frisk, men iallfall at du slipper å plages med dette.»

			«Det kommer til å bli bedre så fort jeg får solgt unna leiligheten til mamma, og …» han stakk hånden på innsiden av jakka og tok ut en forseglet konvolutt, «når jeg finner ut hva jeg gjør med dette her.» Han viftet med brevet. «Fant det i kassa hennes noen uker etter at vi la henne i jorden.»

			Han la konvolutten på bordet og skjøv den bort til Daniel Lind, som kikket ned og så på de fire linjene som besto av håndskrevne blokkbokstaver:

			markus heger

			c/o anita heger

			ringgata 5f

			0577 oslo

			«Snu det,» sa Markus Heger. «Det er avsenderen som er interessant.»

			Daniel Lind vendte brevet rundt og la det med konvoluttryggen opp. Lente hodet litt frem for å lese bokstavene som var skrevet i det venstre hjørnet. Munnen hans formet seg til en liten o før han sa:

			«Å faen.» Han så på Markus Heger. «Men du har ikke åpnet det?»

			 «Det er det jeg har problemer med.» Han la konvolutten tilbake på innsiden av jakka. «Jeg klarer ikke bestemme meg for om jeg i det hele tatt skal.»

		

	
		
			Kapittel 3

			Etter maten hadde Mathilde ryddet bordet og plassert tallerkenene og bestikket i oppvaskmaskinen. Nå sto hun og vasket kasserollen for hånd, mens Gjertrud Ydse fulgte med fra den ene kjøkkenstolen mens hun smilte lurt til henne med rynker i øyekroken. 

			«Du har skjemt meg bort med alle disse middagene,» sa Mathilde. «Jeg kommer til å veie tre hundre kilo innen jul.»

			Gjertrud Ydse svarte, men Mathilde klarte ikke oppfatte hva hun sa over lyden av det rennende vannet fra springen. Hun skrudde ned styrken på strålen.

			«Hva sa du?»

			«Du har bare godt av å legge på deg litt. Du er jo tynn som en strek.»

			Mathilde lo.

			«Og så er det ikke meningen at en ung jente som deg skal være hjemme en fredag kveld med en gammel dame som meg.»

			«Jeg synes det er fint, jeg.» Mathilde skylte kjelen og begynte å tørke den med et kjøkkenhåndkle. «Har vasket hele leiligheten i dag – inkludert kjøleskapet.»

			«Er det det du har holdt på med?»

			«Ja, og så fant jeg en podkast om en sak som skjedde her i Fagernes for mange år siden.»

			Mathilde tok plass ved bordet.

			«Podkast?»

			«En slags moderne radio.»

			«Ja da,» sa Gjertrud, som om hun godt visste hva det var. «Einar følger også med på noe sånt.»

			«Rakk ikke høre så mye. Hadde nesten akkurat startet da Einar banket på, men det handler om Leah-saken. Kan du huske den?»

			«Om jeg kan huske Leah-saken?» Med skjelvende hånd skjenket Gjertrud i mer rødvin til dem begge. «Det finnes ikke et eneste menneske i hele Valdres som ikke husker den.» Hun tok en slurk. Smattet kort. «Er lenge siden det har vært skrevet noe om henne nå.»

			«Har du lyst til å høre? Han er veldig flink, han som har laget den.»

			«Nei, nei, du skal få slippe å sitte her i hele kveld, kjære deg. Nå drikker vi opp dette glasset, og så tar du på deg noe pentøy og drar ut og finner deg en dansepartner.»

			«Det skal jeg ikke.» Mathilde kjente sitt eget glis bre seg utover fjeset. Så begynte hun å le. «Dansepartner … Hjelpes meg.»

			Mathilde kjente hvordan alkoholen jobbet i blodet. Følte det hun hadde vært ute etter da hun søkte på vikariatet i Avisa Valdres. Det hun ikke hadde klart å få hjemme i Oslo: ro. Her i Fagernes var hun en av bare to tusen innbyggere. Det gjorde livet enkelt, langsomt og forutsigbart på en måte som var befriende.

			Men samtidig hinsides kjedelig.

			Hun føk opp fra stolen og sa mens hun gikk ut av kjøkkenet: «Jeg henter PC-en, så kan vi høre sammen.»

			Et minutt senere sto laptopen imellom dem på bordet. Mathilde startet episoden på nytt.

			«Han åpner med å fortelle en historie om seg selv,» forklarte hun og justerte opp lyden. «Og så begynner han å snakke om Leah. Mer lyd?»

			«Jeg er tunghørt,» skrattet Gjertrud, «ikke døv.»

			De to lo høyt. Den eldre kvinnen foldet de små, rynkete hendene sine på bordet foran seg og begynte å lytte.

			«Der sluttet jeg å høre i stad,» sa Mathilde etter noen få minutter.

			Kjenningsmelodien ble spilt i et kvart minutt før den gradvis senket seg og Markus Heger begynte å snakke over den:

			«Da det ringte inn til første time på Nord-Aurdal barneskole, tenkte verken læreren eller elevene over at ingen satt ved pulten på andre rad langs vindusrekken. Leah hadde vært hjemme fra skolen før helgen grunnet feber, og læreren sa til resten av klassen at hun antakelig fortsatt var syk. Og det som skjer her, var neppe avgjørende for forsvinningen, men det var avgjørende for hvor raskt det ble igangsatt søk: Det oppsto en misforståelse mellom læreren og kontoret rundt hvem som skulle ringe moren og spørre om Leah fremdeles var dårlig. Denne telefonen ble aldri tatt. Det var derfor først litt før klokka to på ettermiddagen, da Leah ikke hadde dukket opp hjemme igjen og moren kontaktet skolen for å sjekke om Leah fortsatt var der, at man forsto at noe var veldig, veldig galt. Mens brannvesenet, politiet og frivillige soknet i tjern og gikk manngard i dagene som fulgte, var det faren hennes politiet siktet seg inn på. En krangel om omsorgsrett hadde ledet til trusler og besøksforbud. Fire dager etter at moren hadde meldt Leah savnet, ble faren pågrepet. Underveis i etterforskningen hadde mye gammelt grums dukket opp. Det ble avdekket at Tobias Forsberg hadde et periodisk alkoholproblem, trøblete økonomi, emosjonelle problemer, psykiske vansker samt en voldshistorikk. Blant annet hadde en ekskjæreste vitnet om at hun gjorde det slutt fordi han hadde fiket til sønnen hennes. Blodfunn i farens bil refererte avisene da aktor presenterte hovedbeviset mot ham. Leahs DNA var blant annet funnet i bagasjerommet hans. Selv mente han det måtte stamme fra noen filler med neseblod som var blitt liggende. Oppkonstruert og tilpasset saken, mente dommerne.»

			Gjertrud nikket, som om hun gjenkjente detaljene som kom til henne.

			Markus Heger snakket videre om at Tobias Forsberg hardnakket påsto at en kamerat kunne gi ham alibi.

			«I retten avviste kompisen i Vågåmo at Forsberg hadde vært hos ham,» fortsatte Markus Heger. «Andre bekjente forklarte seg om en endret atferd, at Tobias Forsberg var frustrert og følte seg provosert, og at det ga seg utslag i aggresjon og sinne. Et av hovedvitnene var en håndverker som på vei til jobb hevdet at han hadde sett en bil som kunne være Tobias Forsbergs, stå parkert like ved der hvor stien gikk ut av skogen, akkurat utenfor grensen på 250 meter som besøksforbudet anga. Samme sted som moren til en skolevenninne av Leah forklarte at hun flere ganger hadde sett ham sitte i bilen.»

			Markus Heger refererte til noen flere detaljer før han oppsummerte utfallet av den første rettssaken mot Tobias Forsberg.

			«Tingretten kom til at Leahs far hadde hatt tid og anledning til å bortføre datteren, og at han hadde vært i den rette sinnsstemningen til å utføre forbrytelsen. Hovedargumentet for domfellelse var blodfunnet og hans forsøk på å konstruere et alibi. For han ble heller ikke trodd på at mobiltelefonen hadde gått tom for strøm i løpet av natta, som følgelig da ikke kunne brukes til å plassere ham noe sted på forsvinningstidspunktet. Retten mente at han selv hadde slått av telefonen for å ikke legge igjen tekniske spor. Til tross for at Leahs lik aldri ble funnet, var dommen i tingretten knusende: Tobias Forsberg ble dømt til seksten års fengsel. Han sparket advokaten sin, anket og rustet opp med en av sluggerne fra Oslo til ankesaken skulle opp i Eidsivating lagmannsrett.» 

			De neste 20 minuttene spilte Markus Heger av klipp fra nyhetssendinger og intervju med to sakkyndige og kom med en oppsummering som i grunnen ikke var annet enn en gjentakelse av det han allerede hadde sagt. Likevel presenterte han det på en måte som gjorde at hun ville høre mer.

			«Eidsivating lagmannsrett kom til samme konklusjon som tingretten: Det var bevist utover enhver rimelig og fornuftig tvil at Tobias Forsberg hadde drept sin egen datter og gjort seg av med liket på et ukjent sted. De skjerpet straffen til sytten år. Tobias Forsberg er en av svært få i Norge som er blitt dømt for drap uten at det finnes noe lik. Det fantes heller ingen fellende bevis den gangen saken gikk for de to domstolene, bare en lang rekke av indisier, og – det som utvilsomt veide tyngst – kompisens vitneprov. Når jeg spiller inn denne episoden, så er vi bare dager unna ettårsmarkeringen for når Tobias Forsberg valgte å avslutte livet sitt bak murene i Halden fengsel. Krimcasten får mange meldinger i innboksen. En del av dem er litt … ja, hva skal jeg si, da? Kanskje litt rare. Noen er interessante, dessverre leder de sjelden til noe som helst, men i forrige uke tikket det inn en henvendelse fra en kvinne som hevder hun kan få hele politiets tidslinje til å rakne, og dermed så tvil om Tobias Forsbergs skyld. Det er derfor jeg har valgt å ta en ny kikk på denne saken, for den korte beskjeden var oppsiktsvekkende. Jeg har avtalt å møte henne for å få hele historien. Henne treffer vi i neste episode. Dette var første del av Skriket ingen hørte. Takk for at du lytter til Krimcasten.»

			Vignetten som avsluttet episoden, tonet opp. Gjertrud satt med alvorlig fjes og så ut i rommet.

			«Orker du en episode til? Eller synes du ikke det var noe bra?»

			«Jo, gjerne en til, jeg er bare overrasket over at det var så mye av det jeg hadde glemt.»

			«Ikke så rart det, da, Gjertrud, det er jo kjempelenge siden.»

			«Jo, jo, men husken min er ikke som før.»

			Mathilde myste mot skjermen mens hun skrollet sakte. Det var ingen episode nummer to. Hun plasserte musepekeren i Spotifys søkefelt og tastet inn «skriket». I tillegg til episoden de nettopp hadde hørt, var det treff på noen norske artister, men ingen del to av podkasten. Hun åpnet nettleseren og googlet «krimcasten». Håpet at det var en glipp hos strømmetjenesten som gjorde at neste episode hadde falt ut, og at den lå tilgjengelig på podkastens nettside. Et bilde fylte øverste del av skjermen. Det var tatt på avstand og viste fronten av en bobil og en aprikosfarget solnedgangshimmel i bakgrunnen. Den hun gikk ut fra var Markus Heger, satt på taket med beina hengende ned foran frontruta. Fotoet var tatt for langt unna til at det var mulig å se ansiktet hans tydelig. Under bildet sto det: «Krimcasten – har du tips eller forslag til saker som bør ses på, ta kontakt. Alle henvendelser behandles konfidensielt.» Til slutt sto det en e-postadresse og et telefonnummer.

			Mathilde skrollet. En rekke med lenker til forskjellige podkastepisoder fulgte. Hun fant del én av podkasten. Episoden var publisert for fire år siden. Det neste i rekken var fire episoder om seriemorderen Stig Hellum. Mathilde husket nyhetene som viste den påfølgende menneskejakten etter at en fengselsbetjent var blitt drept da Hellum rømte fra en fangetransport.

			Men det var ingenting der hun ikke hadde sett på Spotify tidligere i kveld.

			«Jeg finner den ikke …» sa Mathilde.

			«Er den borte?»

			«Det ser sånn ut.»

			«Så ergerlig.» Gjertrud førte glasset mot munnen. Hånden hennes var blitt stødigere. «Ja, ja. Ikke stort å gjøre med det.»

			Mathilde skrollet tilbake til toppen.

			«Du kan ringe og spørre hvor vi finner den,» sa hun på tøys.

			«Jeg?» skrattet Gjertrud. «Det er du som er journalisten.»

			«Så brisen er jeg ikke,» flirte Mathilde og tok en ny slurk.

